b'\n_START_ARTICLE_\nDenver & Rio Grande Railroad\n_START_PARAGRAPH_\nDenver & Rio Grande Railroad (D&RG - i dagligtale gjerne omtalt som Rio Grande) var et amerikansk jernbaneselskap stiftet i 1870 av William Jackson Palmer og William Bell som Denver & Rio Grande Railway Company. I 1917 n\xc3\xa5dde D&RGs linjenett sin st\xc3\xb8rste utstrekning p\xc3\xa5 like under 6 000 miles (9 654 km). Selskapet hadde det mest omfattende smalspornettet i USA, i tillegg til sitt normalspornett. D&RG hadde jernbanelinjer i delstatene Colorado, New Mexico og Utah._NEWLINE_I 1988 kj\xc3\xb8pte Rio Grande Industries opp jernbanenettet til Southern Pacific Railroad. Jernbanedriften p\xc3\xa5 det sammensl\xc3\xa5tte nettet fortsatte under navnet Southern Pacific. 11. september 1996 fusjonerte Union Pacific Railroad og Southern Pacific, og Rio Grande opph\xc3\xb8rte som selskap.\n_START_SECTION_\nHistorie\n_START_PARAGRAPH_\nWilliam Jackson Palmer og William Bell stiftet Denver & Rio Grande Railway Company i 1870. Palmer hadde som ambisjon \xc3\xa5 skape en nord-s\xc3\xb8r forbindelse mellom Denver og Mexico, og \xc3\xa5 bygge sidebaner inn i fjellene langs linjen. Med tanke p\xc3\xa5 det vanskelige fjellterrenget jernbanen ville m\xc3\xb8te, falt valget av sporvidde p\xc3\xa5 3 fot (914 mm). Fordelen med en smalsporet jernbane er at den er lettere og billigere \xc3\xa5 bygge i bratt terreng. Bakdelen er lavere aksellast, d\xc3\xa5rligere stabilitet, og lavere toppfart p\xc3\xa5 togene. Sporleggingen s\xc3\xb8rover fra Denver startet i 1871._NEWLINE_En bitter strid i 1878 med erkerivalen Atchison, Topeka & Santa Fe Railway (AT&SF) om tras\xc3\xa9en gjennom Royal Gorge endte med voldelige sammenst\xc3\xb8t og rettssak. Resultatet ble at D&RG lovte \xc3\xa5 stoppe sin ekspansjon s\xc3\xb8r\xc3\xb8ver, mens AT&SF skulle trekke seg ut av fjellomr\xc3\xa5dene i Colorado. P\xc3\xa5 tross av avtalen med AT&SF n\xc3\xa5dde D&RG byen Santa Fe ved hjelp av str\xc3\xa5selskaper. Denne smalsporede linjen het offisielt Santa Fe Branch, men fikk snart kallenavnet \xc2\xabChili Line\xc2\xbb. Selskapet var imidlertid tvunget til \xc3\xa5 skifte fokuset sitt fra utvidelse i retning nord-s\xc3\xb8r til \xc3\xb8st-vest, og n\xc3\xa5dde aldri sitt opprinnelige m\xc3\xa5l som var Mexico by.\n_START_SECTION_\nEkspansjon vestover\n_START_PARAGRAPH_\nI 1879 begynte D&RG \xc3\xa5 bygge en linje fra Antonito til San Juan-fjellene for \xc3\xa5 betjene gruveindustrien der. Den smalsporede linjen p\xc3\xa5 omtrent 320 kilometer ble \xc3\xa5pnet til Durango i 1881 og fikk navnet San Juan Extension (San Juan-linjen). En ytterligere forlenging fra Durango til gruvebyen Silverton ble fullf\xc3\xb8rt \xc3\xa5ret etter. En normalsporet sidebane fra Durango til Farmington ble bygd i 1905, men den ble konvertert til smalspor i 1923. San Juan-linjen ble nedlagt og fjernet i 1969 - med unntak av to delstrekninger: Antonito - Chama og Durango - Silverton. Disse strekningene drives i dag som mueumsjernbaner._NEWLINE_Linjen gjennom Royal Gorge ble ogs\xc3\xa5 forlenget til Salida og videre til gruvebyen Leadville. Denne linjen ble forlenget videre over Tennessee Pass og til Grand Junction. En annen Linje over Marshall Pass og til Gunnison og Montrose ble bygd i 1881._NEWLINE_D&RG hadde ikke konsesjon i delstaten Utah, og for \xc3\xa5 kunne ekspandere videre vestover, opprettet Palmer selskapet Denver & Rio Grande Western Railway (D&RGW.Ry) i 1881. Utvidelsen vestover ble bygd smalsporet, og ble delvis oppn\xc3\xa5dd ved oppkj\xc3\xb8p av mindre eksisterende jernbaneselskaper. I 1883 gikk det f\xc3\xb8rste toget fra Denver til Salt Lake City. Endestasjonen til D&RGW.Ry var Ogden der linjen var tilknyttet den normalsporede transkontinentale jernbanen og Union Pacific Railroad. I \xc3\xb8st i Pueblo var linjen tilknyttet Missouri Pacific Railroad som ogs\xc3\xa5 var normalsporet. Sporbruddet innebar tid- og kostnadskrevende omlasting, og D&RG besluttet \xc3\xa5 konvertere hovedlinjen vestover gjennom Rocky Mountains til normalspor. I 1889 opprettet Palmer selskapet Rio Grande Western Railway (RGW) for \xc3\xa5 utf\xc3\xb8re konverteringen og senere drifte hovedlinjen i Utah. RGW fusjonerte med D&RG i 1908, og hele hovedlinjen fra Denver til Ogden var n\xc3\xa5 organisert i ett og samme selskap.'